चुनाव नेताओं के लिए नई ऊर्जा ​​​​​​​लाता है! राजनीति कभी बूढ़ी नहीं होती...
नवनीत गुर्जर navneet@dbcorp.in राजनीति कभी बूढ़ी नहीं होती! नेता दिन में कई बार चेहरा बदलते हैं। वो चेहरा जिस पर कोई सिलवट नहीं हो, रोजमर्रा की जरूरत की। जिसे उलटाया जा सकता हो मोजे की तरह। ताकि पता न चल सके अंदर और बाहर का।Navneet Gurjar's column - Election brings new energy to the leaders! Politics never gets old.
राजनीति कभी बूढ़ी नहीं होती! नेता दिन में कई बार चेहरा बदलते हैं। वो चेहरा जिस पर कोई सिलवट नहीं हो, रोजमर्रा की जरूरत की। जिसे उलटाया जा सकता हो मोजे की तरह। ताकि पता न चल सके अंदर और बाहर का। पुरानी ऊन जैसा नर्म। न मुड़े न गुड़े। जिसे आदत हो उनके न होने की। जिसे पसंद न हों बारिशें। क्योंकि बारिश नमी फैलाती है और नमी से उनके भीतर की आग बुझने लगती है। ठण्डी पड़ने लगती है!
चुनाव नेताओं के लिए नई ऊर्जा लाता है!
वैसे ही, जैसे सुबह होने को होती है तो अंधेरे की गरारियां चीखें मारने लगती हैं। इनकी चाल, जैसे दरिया दौड़ते हैं समंदरों की तरफ। इनकी खुशी, जैसे काले आसमान पर सितारे चमकते हों।
मणिपुर जल रहा है, उबल रहा है और मर भी रहा है रोज, लेकिन कोई बात करने को तैयार नहीं है। बयानबाजी हर तरफ है लेकिन हकीकत यह है कि न तो कोई कुछ कहना चाहता है और न ही कोई कुछ सुनना चाहता है।
वहां महिलाएं भीड़ के बीच फँंसी हुई हैं। उनकी अस्मत खतरे में है। उनका परिवार लुट रहा है।
और मामला एक वही नहीं है, जो वायरल हुए वीडियो में पिछले दिनों दिखाया गया था। कई मामले हैं, जिनमें पीड़ित महिलाएं सदमे के कारण बाहर नहीं आ पा रही हैं। कुछ कह नहीं पा रही हैं। राज्य सरकार या वहां की पुलिस से कोई यह तक नहीं पूछ रहा है कि अगर इस वीडियो से आपकी भावनाएं इतनी ज्यादा आहत हो गई हैं तो पुलिस के रोजनामचे में इसकी एफआईआर दो महीने क्यों दबी रही आखिर?
पुलिस तो अब आगे की तरकीब भी सोचने लगी है। एक दिन पहले ही उसने कहा कि घटना तो हुई है लेकिन यह वीडियो यहां का नहीं, बल्कि म्यांमार का है और हम अब अपनी पूरी ताकत उन लोगों को ढूंढने में लगा रहे हैं, जिन्होंने यह वीडियो वायरल किया था। लेकिन इन सबके बावजूद मणिपुर के हाल बुरे थे और अब भी बुरे ही हैं।
यहां दूर, पहाड़ों पर एक लालटेन जलती है। टिमटिमाते-टिमटिमाते धीरे-धीरे आग में तब्दील हो जाती है। इस आग की चकाचौंध में लोग देख रहे हैं अपने गिरवी रखे हुए खेत, जलते हुए घर और स्कूल और मीनारें। बिलखती स्त्रियों के उतारे हुए गहने और कपड़े… और इस महाविनाश, इस हिंसक आंधी में मरे हुए लोग। सब के सब उभर आए हैं पहाड़ों के पत्थरों पर। जंगल दहाड़ रहे हैं, अपना, पराया सबकुछ निगल जाने के लिए।
जहां तक सत्ता पक्ष का सवाल है, वह तो आजकल पूरे पांच साल ही चुनावी मूड में रहता है। लेकिन विपक्ष, जो अक्सर सोए रहता है, वह भी चार राज्यों में चुनावों की आहट सुनकर सचेत हो गया है। सारी समेटी या बचाई हुई ऊर्जा की उल्टियां की जा रही है। आम आदमी के हित में उसका कोई असर दिखाई नहीं देता।
वैसे भी आम आदमी तो इस चुनावी मौसम में भी अपना आयकर रिटर्न भरने की भाग-दौड़ में जुटा हुआ है। दौड़ते-दौड़ते भी जाने कितने टैक्स चुकाना पड़ रहे हैं उसे, खुद भी नहीं जानता। एक तो बेचारे की दुबली- पतली सैलेरी। उस पर भी आयकर की मार। कट कर ही आती है।
जो कुछ बचा हुआ होता है, उससे जो कुछ भी खरीदता है उस पर जीएसटी, जहां रहता है उसपर प्रॉपर्टी टैक्स, जो पानी पीता है, उस पर जल-कर…। रोटी की तो बात ही क्या की जाए! ये जितने भी अवयवों से मिलकर बनती या बनाई जाती है, उन सब को मिला दिया जाए तो एक तरह की टैक्स या करों की लोई बन जाती है। जिसे हम मजे से खाते हैं और खाते रहेंगे।
कुल-मिलाकर हम जो कमा रहे हैं, जो खा रहे हैं, वह सब टैक्स ही है। राजनीति इन सब से काफी दूर है। उसे टैक्स के मामले में कई सहूलियतें प्राप्त हैं। छोटी-छोटी रकम का नकद चंदा उसकी ऊर्जा का सबसे बड़ा स्रोत है। हम बैंक में भी नकद जमा कराने जाएं तो एक सीमा के बाद रोक दिया जाता है या पैन कॉर्ड मांगा जाता है जबकि राजनीति दो-दो हजार के जमा किए हुए नोटों को मजे से उड़ा रही है।
न कोई पूछने वाला है, न कोई रोकने-टोकने वाला! क्या किया जाए, आयकर और ईडी वाले उनके घर जाते ही नहीं, जो सत्ता में होते हैं या सत्ता-सत्ता रटते रहते हैं। दूसरे पक्ष वालों के यहां भी अगर बार-बार ईडी आने लगे तो वे भी सत्ता की तरफ चल पड़ते हैं, जैसे महाराष्ट्र की एनसीपी वाले पिछले दिनों चल पड़े थे। सब के सब साफ-सुथरे हो गए। जैसे गंगाजल से धुलकर आए हों!
उधर विपक्षी एकता के बुरे हाल हैं। कहने को सब एक दिख रहे हैं लेकिन चाणक्य माने जाने वाले शरद पवार अपनी ही पार्टी में अकेले पड़ गए हैं। हैरत तब होती है, जब एकता के पैरोकार समझे जाने वाले नीतीश कुमार बेंगलुरु से अचानक पटना लौट आते हैं। हालांकि वे सफाई देते हैं कि मुझे INDIA नाम पर कोई आपत्ति नहीं है, लेकिन जल्दी में लौट क्यों आए, इसका कोई सटीक जवाब उनके पास नहीं है, नवादा के मलमास मेले के उद्घाटन के सिवाय।
खैर, विपक्ष के इस INDIA पर भी आजकल नई व्याख्या आ चुकी है। इसमें कहा गया है कि इंडिया तो इंडियन मुजाहिदीन और ईस्ट इंडिया कम्पनी के नाम में भी था। व्याख्याकारों का मतलब साफ है कि वे भी लुटेरे थे और ये भी वही साबित होंगे!
चुनावों की आहट सुनकर सचेत हो गए हैं सब
सत्ता पक्ष तो आजकल पूरे पांच साल ही चुनावी मूड में रहता है। लेकिन विपक्ष, जो अक्सर सोए रहता है, वह भी चार राज्यों में चुनावों की आहट सुनकर सचेत हो गया है। सारी समेटी या बचाई हुई ऊर्जा की उल्टियां की जा रही है।